ኣይተ ብርሃኑ ኣባዲ፦ሚድያ ኮሚቴ ዝበሃል ኣካል ኣሎ። ኣብ ኣዋጅ የለን። ኣብ መምርሕን ኢዲቶርያል ፖሊሲ የለን። ኣብ መዓልታዊ ጉዳያት እዩ ጣልቃ ዝኣቱ። ስልኪ ይድወል። ንምንታይ እዚ ቐሪቡ ንምንታይ እዚ ኣይቀረበን፡ እዚ ኣሕልፉ እዚ ኣይተሕልፉ ይብል። እቲ ኢዲቶርያል ፖሊሲና፡ ኩሎም ዓይነት ኣረኣእያታት ክተኣናገዱ ኣለዎም'ዩ ዝብል። ህዝቢ ትግራይ ለባም ወረጃ ህዝቢ እዩ። ናይ ህዝቢ ትግራይ 'ዊዝደም' ኩላትና ንፈልጦ ኢና። ኩሉ ሓሳባት ቀሪቡሉ፡ ኣየናይ ግጉይ ኣየናይ ቅኑዕ ናይ ምፍላይ ዝለዓለ ዓቕሚ ኣለዎ። ንሕና ካብቲ እንሓስቦ ንላዕሊ፡ ኣብ ገሊኡ ጉዳይ'ውን ካባና ዝበለፀ ህዝቢ'ዩ። ስለዚ ኩሉ ዓይነት አረኣእያታት ክቐርበሉ ኣለዎ ዝብል እዩ እቲ ናትና ቅዋም። ህዝቢ ትግራይ እቲ ኹሉ መስዋእቲ ዝኸፈሎ'ውን ነዚ'ዩ። ዝኹላ መናእሰይ ህይወቶም ዝኸፈልሉ'ውን ዝተፈላለየ አረኣእያታት ብነፃነት ክተኣናገዱ'ዩ። ሓደ ሃይማኖት ኣብ ልዕሊ ካሊእ ሃይማኖት ዘነኣእስ፡ ናይ ሓደ ብሄር ኣብ ልዕሊ ካሊእ ብሄር ፅልኣት ዝፈጥር ዘቆናፅብ፡ ናይ ሕብርተሰብ ባህሊ፡ ክብርታት ዘጉድፍ፡ ናይ ሓደ ሰብ ስብእና ዝንኡ ዝተኸበረ ሽሙ ዘጥፍእ፡ ኣብ መረዳእታ ዘይተመሰረተ በለካ ለኽዐካ ከክቐርቡ የብሎምን ተባሂሉ ኣብ ሕጊ ተቐሚጡ'ዩ። እዚ ድማ ብቲ ናይ ኢዲቶርያል ፖሊሲና ንቆፃፀሮን ንከታተሎን ኢና። ካብኡ ወፃእ ዘሎ ዝኾነ ይኹን አረኣእያ ግን ብሚድያ ክቐርብን ህዝቢ ድማ ኣየናይ ግጉይ ኣየናይ ቅኑዕ ኢሉ መሪፁ ዝመሰሎ ሓሳብ ክወስድ እዩ። ግን ነዚ ዝፈቅድ ኩነታት ክፍጠር ኣይከኣለን። እቶም ኣባላት ሚድያ ኮሚቴ በብግዚኢኡ ዝተፈላለዩ ሓሳባት ከይቐርቡ ይደልዩ ነይሮም። ቢቢሲ ትግርኛ፦ ካብቲ ዝነበረካ ሓላግነት ክትእለ መን እዩ ብግልጺ ነጊሩካ፡ ኣብቲ ዘቅረብካዩ ናይ ቅሬታ ደብዳብ ንሓላፊ ቤት ጽሕፈት ህውሓት ኣቶ ኣለም ገብረዋህድ ትጠቕሶም ኢኻሞ ብውልቀኦም ዝገበርዎ ድዩ ወይስ ከም ውድብ ?
